Papersnake/gushiwen huggingface dataset:
先蚕六首 其五 亚、终献用《惠安》。
郊庙朝会歌辞（宋代）

神之徕，驾跄跄。紫坛熙，烛夜光。会竽瑟，鸣球琅。荐旨酒，杂兰芳。

佑明德，锡百祥。
题御史袁公
丰芑（宋代）

先生独得考亭传，一脉斯文瑞应天。伯仲学成金玉质，父师道维孔颜□。

四方翼戴倾冠盖，五代追崇接后先。天地钟英应有任，第为濂洛浚渊源。
即事谢公表二绝句
晁说之（宋代）

碧嵩青颍肯相从，万事茅堂醉梦中。
出到人前羞欲死，归轮不必问何从。
秋思偕陈心畬作二首 其二
蒋葆元（清代）

我亦悲秋者，飙轮感岁华。风蝉咽残柳，霜蝶媚幽花。

山水供诗料，烟波隐钓槎。浮生何恋恋，随处是吾家。
己卯岁初葺剡居
戴表元（宋代）

休言声迹转沉沦，百折江湖乱后身。
穷未卖书留教子，饥宁食粥省求人。
坐来齿避樵苏长，往处踪迷木石邻。
翻笑古来逃世者，标名先制隐衣巾。
忆仙姿
陈步墀（清代）

一曲清歌人瘦。五夜好花开透。小字唤琼娘，香梦不堪回首。

杨柳。杨柳。空自起眠春昼。
鹧鸪天·元宵后独酌
杨慎（明代）

千点寒梅晓角中，一番春信画楼东。收灯庭院迟迟月，落索秋千翦翦风。
鱼雁杳，水云重，异乡节序恨匆匆。当歌幸有金陵子，翠斝清尊莫放空。
季夏夜过郭学士质夫馆得流字
谢榛（明代）

客居度烦暑，仙馆得清秋。华露凉浮动，明河夜转流。

思乡还自赋，秉烛且同游。潦倒谁招隐，淮南桂树幽。
水调歌头·双阙步云尾
邵元实（宋代）

双阙步云尾，六阁上鳌头。侍臣冠底，英英人物是君侯。闻道东冠深意，回想西清往事，早晚启金瓯。丹扆伫宏略，黄阁待名流。九秋天，千岁日，一樽酬。策勋黄石，相期茅土更封侯。稳扈钩陈天仗，净扫搀抢氛祲，按辔入神州。收了卢龙塞，却访赤松游。
难老堂周元翁家
陈与义（宋代）

城南乌声和且都，我识丈人屋上乌。
难老堂中一樽酒，不教霜雪上髭须。
樊侯种梓用葛谒，丈人向来亦种德。
挽回万事入绳床，花竹相看有佳色。
人生知足一饱多，当时恨我弃渔蓑。
题诗素壁蛇蚓集，五百年后公摩挲。
提刑直阁张公挽词二首 其二
孙觌（宋代）

无事空心折，怀新尚目存。寿康骈五福，德爵擅三尊。

蠹落芸签冷，蛛悬画戟昏。像图犹彷佛，谩寄刻舟痕。
自饶州之广信舟中杂咏 其二
夏敬颜（清代）

绝似袁阳道，惊涛舵尾喧。白蘋烟际渡，黄叶雨中村。

缥缈神仙窟，峥嵘虎象蹲。荆关留粉本，试与剪镫论。
避暑
李覯（宋代）

富贵责且重，惭耻心如何。
贫贱事易了，饱煖幸已多。
大热火天下，虚堂枕山阿。
拔欲嫌人影，考古分贤科。
潄冷齿双噤，饮香颜半酡。
一跣或移日，遇狂还自歌。
去就各有志，彼此无相诃。
原宪岂尝病，赐也徒来遇。
花月吟效连珠体十一首 5
唐寅（明代）

春宵花月值千金，
爱此花香与月阴。
月下花开春寂寂，
花羞月色夜沉沉。
杯邀月影临花醉，
手弄花枝对月吟。
明月易亏花易老，
月中莫负赏花心。
送崔朝请通判徐州
韩维（宋代）

与君仍世接游从，造次相敦德义中。
善继家声名你子，不追时好古人风。
流光岂受垂绳系，妙道才容一線通。
待得铃斋民讼简，更将此理问庞公。
满庭芳 自破坐
马钰（金朝）

执法行功，按时打坐，奈何不得惺忪。睡魔返倒，头点点占胸。鼻气如雷响亮，才惊觉、眼又朦胧。予自劝，凭般修进，怎炼虎和龙。斯言如不信，偷观同辈，定是心通。见摇船身分，自愧梢翁。好认无为大道，心清净、神气和冲。灵光结，三丹踊跃，晃朗五明宫。
斋居对雨怀惟孝 其二
何乔新（明代）

瑶台双灵鸟，文采何葳蕤。萧韶感清梦，飞下丹山陲。

鸣声殷笙磬，群喙徒哑咿。鹓鸿苦相妒，况此鸦与䲭。

栖息每非所，羽毛日摧萎。愿言共高举，结巢碧梧枝。

养此五采翎，远彼百鸟嗤。
思远人·红叶黄花秋意晚
晏几道（宋代）

红叶黄花秋意晚，千里念行客。飞云过尽，归鸿无信，何处寄书飞。
泪弹不尽临窗滴，就砚旋研墨。渐写到别来，此情深处，红笺为无色。
珍珠帘•密约
彭孙遹（清代）

湘纹几摺阑千叠。十二碧城宫阙。一缕紫猊烟。片影红窗月。

小语相期全不觉，怕姓字、飞琼轻泄。周折。待粘云染雨，临行还怯。

猛把心儿拚却。今宵休孤负，良辰佳节。兰液泠香犀，草露沾金蝶。

无赖杜鹃枝上鸟，向窗外、声声啼血。饶舌。才劝得人归，又催离别。
再寄 其一
洪皓（宋代）

樽酒摇期共细倾，孙郎假道莫贪程。科名虽已追何仅，隐语尤当继子荆。
和喜雨
刘敞（宋代）

望岁忧农事，为霖属柄臣。吁嗟动云汉，精祲验天人。

霏雾凝空曲，雄风激水滨。驱除断炎燠，洒埽净埃尘。

势欲翻河海，声疑过鬼神。山川共秀发，穹壤划清新。

庶物含生意，元和倚大钧。穴蛟深奋角，辙鲋默翻鳞。

雷电天威远，耕桑帝力匀。依然四时正，好在万家春。

会府开清旦，高堂引庆宾。沃焦心有待，濯热正无伦。

蒸础遗占信，随轩旧史真。京师并福润，爻象在经纶。

舞罢看佋服，谈馀识垫巾。新诗追大雅，舆诵洽烝民。

单袷寒仍薄，清和气已震。晴晖明旭日，霁色卷高旻。

亹亹希前哲，凄凄幸及辰。阳秋书闵雨，一颂鲁公仁。
寄程教授士廓
喻良能（宋代）

去年同宴小重阳，香雾霏霏橘半黄。
楚尾吴头双妙丽，茱枝菊半总芬芳。
十分满釂白衣酒，两袖浓携燕寝香。
回首只今如梦寐，暮云烟浪正微茫。
公余出晋康亭小憩
曾丰（宋代）

客来非与景相期，万象殷勤自四围。
山以出云为显设，江于朝四得依归。
沙岚昏垫雨湔祓，烟水汩陈风发挥。
公退云胡不私省，潜鱼幽鸟也知机。
感春二首 其二
郭祥正（宋代）

盎盎酒杯绿，披披花萼笑。虽无同心客，幸有白日照。

趋时性已拙，悲歌声不妙。素发未能归，猿鸟应相诮。
徐春官暮山杂咏分题得蛟溪夜月
李东阳（明代）

蛟溪昨夜风雨恶，月光下照溪水浊。老蛟照月如照镜，却卷蜿蜒露头角。

平沙星星石凿凿，璇宇沈沈净如濯。云烟变灭氛䘲消，只有空明映寥廓。

广寒宫殿水中开，碧海鱼龙天上跃。团团桂影落虚圆，纵使吴刚无斧斫。

鳞甲空惊汉水鲸，羽毛不渡银桥鹊。已看毛骨生森爽，顿觉心神向开廓。

山中杖履不成眠，坐待空林纤月落。
送东都留守令狐尚书赴任
白居易（唐代）

翠华黄屋未东巡，碧洛青嵩付大臣。地称高情多水竹，

山宜闲大少风尘。龙门即拟为游客，金谷先凭作主人。

歌酒家家花处处，莫空管领上阳春。
白公草堂
李纲（宋代）

乐天平生不可及，谪官乃作庐中集。香炉峰下结草堂，石屏纸帐随时给。

维摩丈室亦何有，天女散花空结习。何须江上听琵琶，泫然泪滴青衫湿。
宿桂州江亭呈康端公
戎昱（唐代）

独向东亭坐，三更待月开。萤光入竹去，水影过江来。

露滴千家静，年流一叶催。龙钟万里客，正合故人哀。
醉中信笔作四绝句既成惧观者不知野人本心也
陆游（宋代）

治道巍巍本易成，狂言安得略施行。
太平事业人皆见，不计封伦死与生。
汉寿城春望
刘禹锡（唐代）

汉寿城边野草春，荒祠古墓对荆榛。
田中牧竖烧刍狗，陌上行人看石麟。
华表半空经霹雳，碑文才见满埃尘。
不知何日东瀛变，此地还成要路津。
再游普光寺
黄裳（宋代）

春来时，春红照我衔清杯。老僧朴野自合道，只从一笑忘形骸。

朴时到，诗翁清瘦朴容老。吟成兴尽可以归，一雨岩前恰初过。

劳生自适能几人，白云流水谁相亲。黄金满屋莫使悟，悟便输他方外春。
到慈湖九江有感 其二
彭汝砺（宋代）

系舟此地昔徜徉，杨柳今时更老苍。却望灵芝西北路，秋风吹泪满沧浪。
宿同安用旧韵呈云叟
李彭（宋代）

蒲柳望秋今复衰，遥岑雨罢抹修眉。寒林要使入方尺，妙笔悬修愧画师。

不见扬雄草玄手，细看束晰补亡诗。何时共饮建业水，更把北山烟雨犁。
点绛
廖云锦（清代）

香远逾清，卷帘静对消残暑。何须解语，绝胜凌波侣。

潋滟芳塘，赚出沙头女。斜阳暮。一声柔橹，翡翠惊飞去。
七爱诗赠程乡令赵君·汉堂邑令钟离意
蒲寿宬（宋代）

吾爱钟离意，锦制与人异。
荒县民无庐，茅竹毕缮事。
亦有多怖人，憯憯惑祸崇。
祝土矢乃尽，神谴不敢避。
怀陈明府荀少 其一
廖凤徵（清代）

群宰临湘日，莼湖映底清。彩毫春判牍，黛色昼横城。

正有江山兴，凄然风树情。麻衣沾血泪，归骑雪初晴。
栗里华阳窝辞 栗里屦鞋
王质（宋代）

有黄其总，有青其絇。岩壑崎岖，不利走趋。在我窝兮不可排，白沙何尝破青鞋，柳絮蒲花铺满街。
端午帖子·太上皇帝阁
周必大（宋代）

再兴炎祚抚华戎，成就南讹长养功。
仁似薰风来不断，寿如午景恰当中。
挽郑贡士
刘克庄（宋代）

少日鸣秋赋，中年读古书。
宁游鲁侯泮，不诣汉公车。
邻老先生行，申公八十馀。
何妨凤雏小，玉涧亢门闾。
广琴操十首 其五 拘幽操
朱右（元代）

羑之阴兮，罘罘。羑之室兮，幽幽。嗟室之人兮，为死为囚。

匪维伊愆兮，实我之邮。日月有明兮，容光勿留。
为广东解嘲
曾丰（宋代）

曲江而下水多石，大庾以南山半茅。
相国犹余心里印，祖师更剩杖头包。
依稀舜乐宜人听，零落韩文任客抄。
气候太偏风土恶，念诗聊解古人嘲。
赠乔尊师
张鸿（唐代）

长忌时人识，有家云涧深。性惟耽嗜酒，贫不破除琴。

静鼓三通齿，频汤一味参。知师最知我，相引坐柽阴。
高鸿送唐彦范司勋移苏守
郭祥正（宋代）

高鸿方冥飞，万里不回首。况当移杪时，霜露湿星斗。

鼓翼无何乡，永避网罗咎。君子重出处，此义安可负。

嶷嶷潭府公，清誉比琼玖。节制临八州，时命非不偶。

胡为请分务，念念在林薮。切尝听公言，三朝禄食久。

四十有五年，数为漕与守。慎事无纤瑕，收身养吾寿。

儿孙皆赏延，君恩诚已厚。朝廷新法度，利害喧众口。

纷驰使者车，必行无可否。嗟予力已疲，何以为父母。

不待老有请，连章至八九。君相惜其才，符竹今仍剖。

苏台古名邦，震泽当户牖。拜恩臣岂邀，客贺但挥手。

便道将径归，辞疾上印绶。家园瞰西湖，云月是邻友。

翛然一榻外，长物复何有。隐几悟僧禅，颓形若陵阜。

不学陶朱公，反为利端诱。不学陶渊明，区区爱琴酒。

文王如搜贤，肯弃渭川叟。行己无固必，资深逢左右。

重来作霖雨，一洗苍生垢。信哉孟轲氏，和任著伊柳。

独善名易灭，兼济垂不朽。噫嘻高鸿篇，在理或可取。
庙儿岭
任其昌（清代）

岭云横高天，石气青濛濛。暮色苍然至，万壑生阴风。

跻攀千万仞，绝顶谁能穷。迂路至山脊，下视幽谷重。

涧流怒奔峭，水石相撞舂。两山挟之走，攫拿飞双龙。

秋树莽交叉，密竹森横纵。三五见聚落，惨澹茅茨空。

注坡辗露草，蓦涧踏霜矼。巨石蹲当路，磊磊垂元熊。

翘首见新月，悬挂苍厓东。旅栖尚何处，暝色逾昏蒙。

谷口清风寺，市墟抱危峰。脱骖晚饭罢，倚枕听僧钟。
九里松
李石（宋代）

荷花湖上船，松影沙外渡。
松行又九里，凉藓引深步。
石桥枕溪又，中有入山路。
意行忘屈曲，拄杖扣层户。
入门已欣然，但恐所见阻。
更须上高楼，霁影蒙薄雾。
急风层巅起，雾破山缺处。
青林一点明，炯炯白鸟度。
独坐不须禅，山水得妙悟。
窥园
王安石（宋代）

杖策窥园日数巡，攀花弄草兴常新。
董生只被公羊惑，肯信捐书一语真。
访史燕峰时练乡兵防倭
庞嵩（明代）

剡溪岂漫携诗舫，风雨相期话对床。嘉义当年开讲院，救荒千古记名庄。

宣楼逸兴人同五，国士吁谟老复强。愿得东南洗尘障，赓歌熙皞揖虞唐。
戏寄师厚生女
梅尧臣（宋代）

生男众所喜，生女众所丑。
生男走四邻，生女各张口。
男大守诗书，女大逐鸡狗。
何时某氏郎，堂上拜媪叟。
别家
鲍汀（清代）

垂老难为客，年荒易别家。春风三月暮，江路六千赊。

语久泪痕渍，杯深竹影斜。病妻兼弱女，何以慰天涯。
饯潘使君二首
刘克庄（宋代）

送去迎来两毂朱，如侯治行极稀疏。
清惟薄采闽山荔，仁不曾苞丙穴鱼。
遗爱验于还印后，归装贫似下车初。
汉廷尚有公卿阙，颇怪龚黄欠玺书。
入山晓行
曹鋡（清代）

竹舆随径转，萝薜挂烟霄。石险偏横树，溪回屡渡桥。

雾收方见日，云聚即成潮。潇洒红尘外，青山认寂寥。
十月三日郑秀才惠菊植之晏斋窗前尊酒偶乏与稚子烹茶
赵蕃（宋代）

旋斫寒梢缚短篱，菊窠三两带花移。莫嗟已落重阳后，自是江南秋到迟。

菊开便是东坡节，酒尽空哦清昼诗。竹隐异时寻故事，送花常忆郑当时。
曾子固令咏齐州景物作二十一诗以献 其十三 环波亭
孔平仲（宋代）

潇洒尘埃外，崔嵬清浅中。四轩春水阔，两岸画桥通。
郢中对雪十月二十二日
顾璘（明代）

我游郢中地，孟冬风凄凄。不闻白雪曲，徒见白雪飞。

羁旅节忽改，自顾寒无衣。四境遭水潦，黔首况啼饥。

帑廪率空匮，漂荡靡托栖。政理属舒卷，咎责果安归。

将反牛羊牧，俛焉歌式微。
白云洞
霍尚守（明代）

云石参差鸟道迷，纤尘不到称幽栖。半空泉落蛟龙斗，绝巘岩悬日月低。

涧畔桂丛春自长，峰前霞色暮堪携。胜游休讶清狂客，更上丹崖万仞梯。
梁园歌送河南王说判官
岑参（唐代）

君不见梁孝王脩竹园，颓墙隐辚势仍存。娇娥曼脸成草蔓，罗帷珠帘空竹根。

大梁一旦人代改，秋月春风不相待。池中几度雁新来，洲上千年鹤应在。

梁园二月梨花飞，却似梁王雪下时。当时置酒延枚叟，肯料平台狐兔走。

万事翻覆如浮云，昔人空在今人口。单父古来称宓生，祗今为政有吾兄。

輶轩若过梁园道，应傍琴台闻政声。
南村归兴十首 其六 金焦览胜
顾清（明代）

自有两山来，几人此经过。青山默无语，识人知最多。
寄文潜无咎少游三学士
陈师道（宋代）

北来消息不真传，南度相忘更记年。
湖海一舟须此老，蓬瀛方丈自飞仙。
数临黄卷聊遮眼，稳上青云小著鞭。
李杜齐名吾岂敢，晚风无树不鸣蝉。
题宣律师画像
陆游（宋代）

秀目大头颅，英姿举世无。
平生一瓦无，何处有天厨？
题扇 其二
韩淲（宋代）

渔艇悠扬杳渺宽，茅茨突兀有无间。晴风便面回轻暑，更觉青山似我閒。
北行第九十
文天祥（宋代）

浮云暮南征，我马向北嘶。
荆棘暗长原，子规昼夜啼。
次李司直韵二首
裘万顷（宋代）

清虚绝迹竟何为，自笑平生颇好之。
正路傥非君得似，冥行未免用多歧。
和毛君州宅八咏 磨剑池
苏辙（宋代）

神仙铸剑本无硎，岸古班班尚铁锉。
天上少年仍狡狯，不须还尔对方平。
自是先生标致高，诵诗恍见万人豪。清如金掌
王迈（宋代）

白首忧时意更长，明言六籍法皆良。
先生不竟身前用，有子亲传肘后方。
时论无人传药石，上医着眼识膏肓。
归欤活国工夫辦，要续双岩百世香。
客居岭南
张子龙（宋代）

天风吹白波，归客欲如何。
炎国逢花早，春船载雨过。
畏蛇焚瘿木，防蛊种衰荷。
洞口商人妇，时时送夜歌。
叶充斋
许棐（宋代）

歙浦租船只载诗，一廉如此似君稀。双亲犹道行装重，多带罗纹一砚归。
十月十日雨
陆深（明代）

南州雨意万山深，毒雾蛮烟半月阴。细草公庭秋淅淅，隔花宫漏夜沈沈。

溪流破白添新涨，云岫拖青失旧林。静倚客窗听不厌，乾坤随处望为霖。
虞美人
张孝祥（宋代）

清宫初入韶华管。宫叶秋声满。满庭芳草月婵娟。想见明朝喜满、动天颜。

持杯满劝龙头客。荣遇时难得。词源三峡泻瞿塘。便是醉中空去、也无妨。
云盖生日三月初七报慈僧持真求赞
释德洪（宋代）

平生脊骨，生铁铸就。关门理锄，揎起两手。禅者见之，立不敢久。

问未及答，已欲返走。如老黄龙机锋，如英邵武□叟。

如雪峰之崄，如百丈之寿。末后报慈寺中，笑中打个筋斗。

试问是何宗旨，代云合取狗口。
再和题黄免耕吟藁
许月卿（宋代）

免耕遗藁九京幽，宿诺吾方负仲田。
宿诺斜阳悲宿草，沉思一仲落沉浮。
池生春草虚堂梦，枫落吴江何处舟。
有子九京如不死，一轮明月墓山头。
挽郑判官
刘克庄（宋代）

族谱康成裔，先儒谷叔孙。
汉廷无表荐，鲁壁有书存。
莲幙翻留滞，萱堂废凊温。
吾衰惭宋玉，不解赋招魂。
赵昌寒菊
苏轼（宋代）

轻肌弱骨散幽葩，更将金蕊泛流霞。
欲知却老延龄药，百草摧时始起花。
追和子由去岁试举人洛下所寄九首暴雨初晴楼
苏轼（宋代）

洛邑从来天地中，嵩高苍翠北邙红。
风流耆旧消磨尽，只有青山对病翁。
二十九日明白庵主寂灭之日用欲得现前莫存顺逆为韵作八偈 其三
释德洪（宋代）

心驰即摄来，寂然住正念。譬如分身集，全身方出现。

生佛识精聚，灭佛游魂变。分坐宝塔中，贰法君试辨。
古越城
马之纯（宋代）

府城西北瓦棺东，尚有遗基在此中。
旋折才方二里许，规模不得小邦同。
正当进取争强霸，聊作屯营备敌冲。
老范智谋曾不识，却云争似建康宫。
感遇 其二
朱鹤龄（清代）

朱明未云满，龙火已西移。日车无续景，壮士安能持。

一叶堕庭柯，寒风栗我肌。老壮更相迫，蚩蚩欲何为。

荣华争努力，祇供霜霰欺。谁见西山药，可驻百年期。
颂古二十四首
释胜（宋代）

一个铁额铜头，一人三头六臂。
二俱借人鼻孔，却与洞山出气。
望江南 其三 乡思
梁清标（清代）

东郊外，暖日水粼粼。一路杏花寻幕燕，几行杨柳渡溪人。

沙细碾车轮。
再用韵
杜范（宋代）

浮艳夸春苑，贞耐还秋花。
有菊与芙蓉，谁能分等差。
金蕊含朝与，丹脸粲夕霞。
素商太冷淡，岁晚生光华。
诗人抱幽独，东篱爱天葩。
可惜亭亭姿，误以脂粉加。
知音须子期，知味须易牙。
临风慨千古，云海浩无涯。
山行
边浴礼（清代）

局蹐川谷行，徘徊关山路。归云渡清溪，残雪在高树。

初晴南风渡，细响暗泉注。峰回触厜㕒，径仄涌沮洳。

吴楚未解兵，雍梁困徭戍。险阻成通途，戈鋋竞奔赴。

野哭耳怯闻，烽烟望增怖。勋名嗟无成，悔不老章句。

何时阪泉师，一扫蚩尤雾。
送张无梦归天台山
丁谓（宋代）

不逐蒲轮至，惟寻蕙帐还。
冥鸿思物外，辽鹤别人间。
心与冠缨远，身将日月闲。
放归衔帝泽，赐封仰天颜。
逸躅淩风驭，高文炳象环。
琼台刻宸藻，千古耀名山。
处士林知墓
刘涛（宋代）

处士坟三尺，吴山松万株。空馀著书业，不见炼丹炉。

道古言难合，年高势最孤。盛朝礼乐备，无处用真儒。
垣县山中寻李书记山居不遇留题河次店
韦庄（唐代）

白云红树𡵻㟍东，名鸟群飞古画中。仙吏不知何处隐，山南山北雨濛濛。
新移竹栽喜于得雨而池中鸂鶒乃以水溢而去戏以长句记之
陆游（宋代）

雾雨三日天沉阴，西溪水长二尺深。土濡新竹有生意，池满文禽无住心。

竹根苏活赖此雨，禽亦归飞戏烟浦。去留虽异各欣然，抽萌哺子全其天。
近陋室以斗升酿家妇谓予未饮不以见告昨夜偷
王洋（宋代）

吏部真堪上罚觥，瓮边都不问公荣。
平明挈榼出门去，应笑童奴鼻息声。
静夜相思
李群玉（唐代）

山空天籁寂，水榭延轻凉。浪定一浦月，藕花闲自香。
秋闱后登乌石山 其二
谢锡朋（清代）

自携书剑走天涯，岁岁重阳不在家。一笑独斟茆店酒，十年空负故园花。

秋深水国归帆远，树老山城落雁斜。西指乡关重回首，一团云暗一层遮。
临江仙·寒水篱根二尺
朱彝尊（清代）

寒水篱根二尺，莫愁艇子能容。
纤纤细步到房栊。
青蛾匀黛浅，粉指掠云松。
忆食忆眠忆坐，好春长定相逢。
侍儿一一小名重。
卷衣孙秀秀，灭烛许冬冬。
偈颂七十六首
释师观（宋代）

收麦才了插秧来，终日忙忙安在哉。
直下更无回避所，优钵罗花当处开。
重九彦清出猎独处无聊
洪皓（宋代）

独上层楼意已阑，栏干倚遍悄无言。
白衣不至黄花少，怅望庭闱涕泪繁。
秋节堪悲惟暮节，牛山独欢异龙山。
解嘲不见狂从事，落帽风流作等闲。
山行二绝 其一
王炎（宋代）

路回秾绿屡低盖，风定落红时点衣。行李驰驱无暇日，客情乡思两依依。
句
丰稷（宋代）

日来月往无成期，好把心源早夜思。
绿珠咏
李昌符（唐代）

洛阳佳丽与芳华，金谷园中见百花。

谁遣当年坠楼死，无人巧笑破孙家。
竹杖
艾性夫（元代）

一枝九节称身长，扶得衰翁气力强。
色点湘妃红泪雨，骨凝王力紫藤霜。
结交最与芒鞋密，寄友应含荜拨香。
独有探梅时节苦，相随江路雪茫茫。
渔父词
黄今是（宋代）

簑衣箬笠更无华，蓼岸苹洲亦有家。
风雨满天愁不动，隔江犹唱后庭花。
乙巳邵武建宁夜坐书呈诸公
陈普（宋代）

棘围木栅试文章，先把公卿作冠攘。
往事如斯能不咎，未容尽付与斜阳。
【大石调】青杏子·骋怀
关汉卿（元代）

花月酒家楼，可追欢亦可悲秋。悲欢聚散为常事，明眸皓齿，歌莺燕舞，各逞温柔。

【幺篇】人俊惜风流，欠前生酒病花愁。尚还不彻相思债，携云挈雨，批风切月，到处绸缪。

【催拍子】爱共寝花间锦鸠，恨孤眠水上白鸥。月宵花昼，大筵排回雪韦娘，小酌会窃香韩寿。举觞红袖，玉纤横管，银甲调筝，酒令诗筹。曲成诗就，韵协声律，情动魂消，腹稿冥搜。宿恩当受。水仙山鬼，月魅花妖，如还得遇，不许干休。会埋伏未尝泄漏。

【幺篇】众芳会首，繁英故友，梦回时绿肥红瘦。荣华过可见疏薄，财物广始知亲厚。慕新思旧，簪遗佩解，镜破钗分，蜂妒蝶羞。恶缘难救，痼疾情发，业贯将盈，努力呈头。冻餐重馅。口刀舌剑，吻搠唇枪，独攻决胜，混战无忧，不到得落人机彀。

【尾】展放征旗任谁走，庙算神机必应口。一管笔在手，敢搦孙吴兵斗。
蓬莱阁望诸岛歌
赵执信（清代）

君不见不周崩摧地维裂，东南海溅共工血。千山万山皆平沈，鳌撑无力海水深。

女娲拣石炼天色，余块累累向空掷。落处蓬莱浅且清，看当霜雪寒逾碧。

长山西接沙门长，鼍矶北去凌苍苍。牵牛灭没见尻臂，大竹小竹争颉颃。

或如星槎堕河汉，或如古鼎腾光芒。鱼鼋戢戢尽昂首，云霞历历森成行。

余者琐细不足数，鸥浮鹭立参微茫。雄观何年付高阁，丹丘县圃檐间落。

云卧分明见凤麟，天飞真拟骖鸾鹤。惊风飒飁碣石来，银涛连山中划开。

漂摇岛屿相摩戛，激荡海底生轰雷。登高望远心易哀，黄昏白日须臾催。

半城烟火下山路，身是仙人被放回。
看牡丹赠段成式（柯古前看吝酒）
周繇（唐代）

金蕊霞英叠彩香，初疑少女出兰房。

逡巡又是一年别，寄语集仙呼索郎。
乌栖曲 其一
刘基（明代）

霜华著树成秋蕊，树头栖乌惊夜起。起向幽闺啼数声，闺中美人泣到明。
通问蒙古羁留自述
赵必瞻（宋代）

丈夫辞上国，千里为封侯。志似冲天鹄，身如系缆舟。

终同刘敬返，暂作子卿留。戈鼓从伊竞，客心岂倦游。
申叔仪乞粮歌
佚名（先秦）

佩玉蕊兮余无所击之。

旨酒一盛兮余与褐之父睨之。
自适
叶茵（宋代）

澹薄野人心，难教著利名。
重农田舍熟，省事世情生。
石老旗枪叶，池喧鼓吹声。
东风知此乐，飞絮荡新晴。
南陔五章二章八句三章四句
郑刚中（宋代）

敬尔身矣，怪其亲矣。
逮其暮矣，云何吁矣。
再用南伯韵
郭印（宋代）

纷纷愚痴儿，开眼却如睡。
况於世法中，而能了出世。
接舆本非狂，阮籍未为醉。
知命百无忧，馀生任废置。
系裙腰 其二
张先（宋代）

主人宴客玉楼西。风飘雪、忽雰霏。唐昌花蕊渐平枝。浮光里，寒声聚，队禽栖。
惊晓日，喜春迟。野桥时伴梅飞。山明日远霁云披。溪上月，堂下水，并春晖。
雪
胡宿（宋代）

屏翳驱云结夜阴，素花飘坠恶氛沈。色欺曹国麻衣浅，

寒入荆王翠被深。天上明河银作水，海中仙树玉为林。

日高独拥鹴裘卧，谁乞长安取酒金。
上元山中百姓出游作三章谕之 其三
王十朋（宋代）

好去耕耘陇上田，但能勤苦有丰年。家家饱暖身康健，更向明年看月圆。
以诗句咏梅·妙意有在终无言
方蒙仲（宋代）

梅曾无一语，人□不能休。
觉得逋仙句，梅犹未点头。
怀彭志南因寄之
吴则礼（宋代）

年光六马去骎骎，末路漂流愧此心。
玉佩金貂自钟鼎，纶巾羽扇本山林。
舟横落月梅花淡，雁贴寒云春水深。
漠漠东风闭蓬户，相思华发忽盈簪。
除夕
释善珍（宋代）

七十明朝是，年将衰并来。
顽皮禁冷暖，老气压凶灾。
铁砚穿何益，金丸跳不回。
君兄爱伶利，与汝换痴獃。
衡阳度岁
戴复古（宋代）

为怀贾谊到长沙，又过衡云湘水涯。
诗酒放怀真是癖，江湖久客若无家。
茫茫万事生春梦，草草三杯度岁华。
把定东风笑相问，忍将桃李换梅花。
送邓器先赴罗田尉五首
曾协（宋代）

吾乡旴江西，流转半天下。
梦为故国游，流涕指丘社。
漂萍偶同止，风力巧相借。
感君声气似，剪烛对清夜。
次韵次卿穿池得古研
周紫芝（宋代）

功名到手莫嫌迟，妙琢先分紫玉池。他日北门当视草，只今南涧且题诗。

人间未忍终埋没，神力应先作护持。好替青毡成旧物，知君家有宁馨儿。
贺新郎 半幅云林之屋纪事，同诸词人限韵
冒殷书（清代）

谁傍阑干立？正秦青、曼声未已，却谐黍律。啭罢娇莺长夜饮，酒政真堪矜式。

教射覆、辞人频失。知识前生饶慧业，更冶容、尘事悭灵匹。

堪位置，神仙宅。

花朝寒食天涯逼。一条条、催春嫩柳，黯怜偷惜。家在虹桥烟月底，梦断扬州此夕。

盼不到、情人消息。万种相思凭驿使，欲题诗、又把乌丝掷。

飘零杀，好颜色。
无题
陆游（宋代）

碧玉当年未破瓜，学成歌舞入侯家。
如今憔倅蓬窗里，飞上青天妒落花。
餈韵杨公济奉议梅花十首
苏轼（宋代）

缟裙练帨玉川家，肝胆清新冷不邪。
穠李争春犹办此，更教踏雪看梅花。
再和
项安世（宋代）

望海亭前句远，蓬莱阁上诗寒。
老子向来椽笔，要题吉日斯干。
夏夜小酌秋舫斋前悬灯数十竹间竹密灯红参差高下殊有佳致因共赋之得间字
陈恭尹（清代）

灯影高低万竹间，暂移尊酒一开颜。杯浮夜色如邀月，风送凉开似在山。

火树近从南尉得，烛龙遥自葛陂还。高斋秋气长如此，密笋当门且勿删。
偈倾一百六十九首
释智朋（宋代）

衲僧相见，或彼或此。
水出龙宫，云生岳坞。
壁立千仞放行，合水和泥把住。
仁岁道中是第风句，举。
寻春次韵
楼钥（宋代）

一自东皇天上来，坐看芽蘖起枯荄。
化工潜有洪钧转，春事何劳叠鼓催。
晚景鬓凋宁再绿，去年花谢又重开。
赏花携酒那容缓，走遍郊原莫便回。
禹寺
陆游（宋代）

暮春之初光景奇，湖平山远最宜诗。
尚余一恨无人会，不见蝉声满寺时。
赵紫芝墓
徐集孙（宋代）

晚唐吟派续于谁，一脉才昌复已而。
对月难招青冢魄，见梅如揖紫芝眉。
四灵人物嗟寥落，千古风骚忆俊奇。
公去遥遥谁可法，少陵终始是吾师。
随园先生来吴门招集女弟子于绣阁余因病未曾赴会率呈二律 其一
金逸（清代）

西湖续会许相从，闺阁咸钦大雅宗。我岂能诗惭画虎，人言此老好真龙。

竹声当牖凉三径，云气深潭幻一峰。未得追随女都讲，春愁偏欲恼吴侬。
和若夫韵二首
吴芾（宋代）

老夫吟咏本非长，僻性年来忽异常。
唯是平生爱风月，致令清夜梦池塘。
正惭遣与非工部，却喜言诗有卜商。
佳句偶从閒里得，片心如到白云乡。
次韵子由五月一日同转对
苏轼（宋代）

跪奉新书笏在腰，谈王正欲伴耕樵。
晋阳岂为一门事，（唐高耕谓温大雅兄弟云：我起义晋阳，止为卿一门耳。
）宣政聊同五月朝。
（贞元中诏曰：自今后五月一日御宣政殿，与文武百僚相见。
）忧患半生联出处，归休上策早招要。
后生可畏吾衰矣，刀笔従来错料尧。
枯树赋
庾信（南北朝）

殷仲文风流儒雅，海内知名。世异时移，出为东阳太守。常忽忽不乐，顾庭槐而叹曰：“此树婆娑，生意尽矣！”。

至如白鹿贞松，青牛文梓。根柢盘魄，山崖表里。桂何事而销亡，桐何为而半死？昔之三河徙植，九畹移根。开花建始之殿，落实睢阳之园。声含嶰谷，曲抱《云门》。将雏集凤，比翼巢鸳。临风亭而唳鹤，对月峡而吟猿。乃有拳曲拥肿，盘坳反覆。熊彪顾盼，鱼龙起伏。节竖山连，文横水蹙。匠石惊视，公输眩目。雕镌始就，剞劂仍加。平鳞铲甲，落角摧牙。重重碎锦，片片真花。纷披草树，散乱烟霞。

若夫松子、古度、平仲、君迁，森梢百顷，槎枿千年。秦则大夫受职，汉则将军坐焉。莫不苔埋菌压，鸟剥虫穿。或低垂于霜露，或撼顿于风烟。东海有白木之庙，西河有枯桑之社，北陆以杨叶为关，南陵以梅根作冶。小山则丛桂留人，扶风则长松系马。岂独城临细柳之上，塞落桃林之下。

若乃山河阻绝，飘零离别。拔本垂泪，伤根沥血。火入空心，膏流断节。横洞口而敧卧，顿山腰而半折，文斜者百围冰碎，理正者千寻瓦裂。载瘿衔瘤，藏穿抱穴，木魅睒睗，山精妖孽。

况复风云不感，羁旅无归。未能采葛，还成食薇。沉沦穷巷，芜没荆扉，既伤摇落，弥嗟变衰。《淮南子》云：“木叶落，长年悲。”斯之谓矣。乃歌曰：“建章三月火，黄河万里槎。若非金谷满园树，即是河阳一县花。”桓大司马闻而叹曰：“昔年种柳，依依汉南。今看摇落，凄怆江潭。树犹如此，人何以堪！”
检藏书感赋 其二
郭曾炘（清代）

吾家黄璞里，通德存赐书。远宦偶归来，什九饱蠹鱼。

先畴无一亩，安得带经锄。春曹三十载，退食鸡栖车。

阅肆掠剩残，累积寸与铢。一日未释卷，寝馈与之俱。

亦知玩物戒，聊胜博弈娱。甬东天一阁，吴下士礼居。

小大相挈较，潢潦于江湖。万钱愁塞屋，措大真穷途。
东林七问 其五 问夜
成鹫（清代）

高枕得无事，出门胥有营。红尘骑马客，白发听鸡声。

茅屋閒将老，蒲团坐到明。相看同此意，谁浊更谁清。
谒金门 其四 题龚静照鹃红稿
尤侗（清代）

鹃红稿。静照恰同清照。最是销魂新句好。回身将梦抱。

叵耐氤氲颠倒。彩凤教随乌鸟。晓镜画眉添懊恼。红颜祈速老。
山中忆鹤林
白玉蟾（宋代）

白云兮孤飞，雁向北兮燕南枝。
青山兮方叠，望美人兮天一涯。
六祖传付偈颂 其四 六祖
黄裳（宋代）

从来生灭本因心，旁出纷纷没处寻。无性无心方是道，执空谁可脱浮沉。
正月三日同莫干祝法游东西园
洪咨夔（宋代）

探得行春第一筹，南梢花事半将休。
断云不碍远山碧，新月自随江水流。
金谷主人真已矣，玉堂老子尚来不。
丁宁留取蒲城酒，更约东风汗漫游。
题徐后湖扣舷能卷末
李叔与（宋代）

吾欲钓鱼东海去，一叶扁舟未能具。君呼小舫山水间，扣舷作能秋水寒。

吾诗百篇不直一杯水，君能一阕游鱼亦倾耳。得君此编拱璧加明冰，玉笥陵云无此清。

安能移我龙湖白竺之茅屋，来并清江后湖曲。我鸣榔，君扣舷。

醉能长篇复短篇，却使后人呼作徐李同舟仙。
送陈京廷评
余靖（宋代）

曲江居岭阨，楚越封疆间。
异时置冶官，岁入不盈万。
将漕择材能，招徕委成算。
扇橐大野烘，凿矿重崖断。
闽吴荆广人，奔走通昏旦。
千夫即山铸，毕给未酬半。
三监居江湄，僦辇日充羡。
地官奏计最，遂为天下冠。
尝闻卜大夫，名声传史汉。
素履骋修程，逸足何由绊。
苏武慢 以上强村丛书，用吴伯宛据西泠词萃
凌云翰（元代）

破帽多情，布帆无羔，兴尽便寻溪转。明月来时，浮云飞尽，千古翠屏宜晚。桂棹阑桨，荷衣芰制，偏称药炉经卷。看轻鸥、点破长烟，一望水连天远。尝记得、雪满山阴，舟回剡曲，何必过门相见。浩气难消，哀情谁会，万里碧空横剑。一道虹桥，半天龙驾，尚忆幔亭开宴。要长生、须出人间，未卜道缘深浅。
二月十日枢府辟往栝城再用韵别诸友
陈镒（明代）

骊驹歌罢尚迟行，一棹长溪春浪平。岸柳依依连野碧，林花灼灼映空明。

苦吟每笑杜工部，爱酒犹怜阮步兵。薄暮落帆松岭外，相望月淡雨初晴。
山寺
释文珦（宋代）

出城行半日，始得到招提。
山气随时变，州形入望低。
地灵多产乐，村远不闻鸡。
诘旦还离此，寻幽过别豀。
赠历阳褚司马 时此公为稚子舞故作是诗
李白（唐代）

北堂千万寿，侍奉有光辉。先同稚子舞，更著老莱衣。
因为小儿啼，醉倒月下归。人间无此乐，此乐世中稀。
家僮归得王庆长消息知留浙中秋举
黄公度（宋代）

倦仆去复返，怜君归未能。
吟馀幽砌月，梦破短檠灯。
地僻人稀到，书成雁莫凭。
秋风霜翮健，天末看飞腾。
王持中读余近诗跋以五绝因次其韵
吴则礼（宋代）

一钱无有但觅句，百事不闻知读书。
投荒归来老将死，要听孤猿聊荷锄。
句
吴敏（宋代）

回首风光横万里，他年应记柳侯城。
无题四首
李商隐（唐代）

（其一）
来是空言去绝踪，
月斜楼上五更钟。
梦为远别啼难唤，
书被催成墨未浓。
蜡照半笼金翡翠，
麝熏微度绣芙蓉。
刘郎已恨蓬山远，
更隔蓬山一万重。
（其二）
飒飒东风细雨来，
芙蓉塘外有轻雷。
金蟾啮锁烧香入，
玉虎牵丝汲井回。
贾氏窥帘韩掾少，
宓妃留枕魏王才。
春心莫共花争发，
一寸相思一寸灰。
（其四）
何处哀筝随急管，
樱花永巷垂杨岸。
东家老女嫁不售，
白日当天三月半。
溧阳公主年十四，
清明暖後同墙看。
归来展转到五更，
梁间燕子闻长叹。
王十二兄与畏之员外相访，见招小饮，时予以悼亡日近，
不去，因寄。
谢傅门庭旧末行，
今朝歌管属檀郎。
更无人处帘垂地，
欲拂尘时簟竟床。
嵇氏幼男犹可悯，
左家娇女岂能望？
愁霖腹疾俱难遣，
万里西风夜正长。
泥滑滑
胡天游(元)（元代）

泥滑滑十步，棱挣五步蹶。
我行欲借东，家驴一蹶翻。
然四蹄折呜，呼宁可徒行。
费脚力驴死，家贫偿不得。
赴戍登程口占示家人二首
林则徐（清代）

出门一笑莫心哀，浩荡襟怀到处开。
时事难从无过立，达官非自有生来。
风涛回首空三岛，尘壤从头数九垓。
休信儿童轻薄语，嗤他赵老送灯台。

力微任重久神疲，再竭衰庸定不支。
苟利国家生死以，岂因祸福避趋之。
谪居正是君恩厚，养拙刚于戍卒宜。
戏与山妻谈故事，试吟断送老头皮。
栖隐寺紫薇花二首
陈造（宋代）

深红浅紫碎罗装，竹树阴中独自芳。
已伴白莲羞远供，款陪黄菊荐陶觞。
村居
陆游（宋代）

富贵功名不拟论，且浮舴艋寄烟村。
生憎快马随鞭影，宁作痴人记剑痕。
樵牧相谙欲争席，比邻渐熟约论婚。
晨舂夜绩吾家旧，正要遗风付子孙。
鹊踏枝 赠邻女
钟蕴（清代）

幼女性情天异慧。红杏窗前，爱把新妆试。怨粉愁香如有意。

相思未解真滋味。

露湿春枝花更丽。半面含娇，的的争明媚。深院垂杨门昼闭。

春风何限登楼思。
西苑诗十首 其十 平台
文徵明（明代）

日上宫墙飞紫埃，先皇阅武有层台。下方驰道依城尽，东面飞轩映水开。

云傍绮旒常不散，鸟窥仙仗去还来。金华待诏头都白，欲赋长杨愧不才。
麓山怀古
何维棣（清代）

谕苗台下雨如烟，天马浮岚落眼前。往日旌旗馀杀气，至今桴鼓出群贤。

橘洲屡阻和夷策，西屿争传檄蜀篇。寄语防边诸将吏，异时灵麓即燕然。
误佳期　写恨
沈谦（清代）

深院斜阳欲坠。满地平芜剪翠。此时相遇悄无人，故闪银屏背。

露手不成招，热面翻含愧。多情全不是书中，此意真难会。
雨后游王氏忏园
查礼（清代）

湿云涌西山，薄晚苍翠隔。丽街秋雨疏，雨止日未夕。

言寻槐市园，䠥𧿁振瘦策。入门见颓垣，斜照在瓦砾。

蝉声断续长，树影参差碧。径草欲齐肩，苔痕没高屐。

孤亭一徙倚，凉思满萝薜。自足涤烦襟，谁信炎暑赫。

微风动絺衣，乔木感畴昔。旧慕辟疆名，今惭子敬迹。
兔罝
佚名（先秦）

肃肃兔罝，椓之丁丁。公公武夫，公侯干城。
肃肃兔罝，施于中逵。公公武夫，公侯好仇。
肃肃兔罝，施于中林。公公武夫，公侯腹心。
再用韵寄沈次律学士
刘一止（宋代）

溪上青云覆短墙，杖藜谁共掇幽芳。忽惊候馆梅花破，想见山幽竹叶香。

倦客鬓丝今点染，使君心事独韬藏。何当归赴春盘约，苦苣嘉蔬未足伤。
饱食卒岁因之自警四首 其三
郭之奇（明代）

日月将穷节，民神合聚时。鱼冰坚泽腹，蚕火照田丝。

观蜡因人乐，退公或自私。作糜名口教，授粲岂徒期。
果泉来馆中
张埴（宋代）

渤海刀将卖，延陵剑又来。
未莎霜后鞠，已蘤腊前格。
有客吟今雨，何人爱古罍。
长裾青剡剡，不但旅颜开。
赋得揽察草木犹未得示诸子五首 其一
谢元汴（明代）

暮魂烟步漾银沙，㻬印印山山色霞。孝夏忠春谀地肺，友风子雨葬黄笳。

焚多药树成尸沥，筮得龙荒付鬼车。玉女投壶天一笑，美人倒影盼流霞。
秋中再至西湖荷花半残凄然有后时之叹纵步投夜归城中 其二
员兴宗（宋代）

禁当芳意忽蝉噪，张主客愁惟雁声。赖有清沂舞雩态，湖穷却与月同行。
题赵西里诗卷二首
刘克庄（宋代）

紫芝仲白飞仙去，常恐英才不复生。
人叹斯文逢厄运，天留此老主齐盟。
执鞭孰可为之御，序齿吾犹事以兄。
未必时人能着价，后千百载话头行。
呵笔
袁说友（宋代）

欲放酒肠愁酒病，强投诗社阙诗声。
浮生失意每如此，薄命何人详细评。
跋唐贤论史图
刘克庄（宋代）

定是当时有难疑，一贤指画众肩随。
而今纵有人挥麈，问者为谁听者谁。
懒起吟
邵雍（宋代）

半记不记梦觉后，似愁无愁情倦时。
拥衾侧卧未忺起，帘外落共撩乱飞。
和陶饮酒二十首
苏轼（宋代）

小舟真一叶，下有暗浪喧。
夜棹醉中发，不知枕几偏。
天明问前路，已度千重山。
嗟我亦何为，此道常往还。
未来宁早计，既往复何言。
杂咏 其一
张学象（清代）

明镜如满月，朝朝弄妆靓。一自弃尘埃，不照孤莺影。
送子开弟还江西
周必大（宋代）

十年乐家居，岂知离别愁。
言游冠盖场，聚散靡自由。
子从何方来，访我金陵州。
情多语反默，喜极涕翻流。
不如并辔出，庶以写我忧。
沉沉长干寺，南轩清且幽。
乌衣访王谢，湮灭那可求。
却登览辉亭，下瞰白鹭洲。
群山竞合沓，万室相牵钩。
回首指钟阜，黎明戒前驺。
林泉与台殿，胜处皆穷搜。
纷纷六朝旧，莽莽今几邱。
吊古辙未环，剧谈兴方稠。
胡为理书剑，复欲从远游。
蹉跎六年别，邂逅半月留。
临分敢不尽，苦语诚非偷。
期子如良农，勤勤事西畴。
慎勿因水旱，而令废锄耰。
丰岁会可必，行行真有秋。
十月风霜动，待子江之头。
题恭靖兄志庵二首
刘宰（宋代）

宅兆当从志所安，故山松竹舞林峦。
莫嗟外有封疆隔，自觉中含宇宙宽。
筼亭宪使海昌署斋池馆杂咏 其二 晏闲亭
全祖望（清代）

海波喜宁静，使君合高闲。时闻桃花气，生香研席间。
微疾
陆游（宋代）

微疾经旬近药囊，往来巷陌未全妨。
时时小雨知春近，处处闲身觉日长。
林外鼓歌闻赛庙，怀中茶饼议租桑。
两京梅发今何似？送老流年只自伤。
用安之韵招君从安之正叔不疑二十六日南园为
司马光（宋代）

榆钱零乱柳花飞，枝上红英渐渐稀。
莫厌衔杯不虚日，须知共方惜春晖。
岁除登岝崿山精舍
高翥（宋代）

萧寺经行无尽情，倚阑长是眼增明。
溪因宿雨十分急，山为凝寒一味清。
竹外飞花随晚秋，树头幽鸟试春声。
重来又是明年事，临出门犹款款行。
纪行诗 其十六
周伯琦（元代）

岭西通驿传，山尽见邮亭。万灶闾阎聚，千辕骠骑营。

市桥风策策，野堠雾冥冥。雄略卑秦陇，孤兵笑广青。
鄂州节推陈荣绪惠示沿檄崇阳道中六诗老懒不能追韵辄自取韵奉和 其五 崇阳道中
黄庭坚（宋代）

张公少为令，悯俗有遗书。左贩洞庭橘，右担彭蠡鱼。

歌奔中夜女，归抱十年雏。近岁多儒学，仁风似有初。
升平乐
吴奕（宋代）

水阁层台，短亭深院，依稀万木笼阴。飞暑无涯，行去有势，晚来笼雨回晴。庭槐转影，纱厨两两蝉鸣。幽梦断枕，金猊旋热，兰炷微薰。

堪命俊才俦侣，对华筵坐列，朱履红裙。檀板轻敲，金樽满泛，纵交畏日西沉。金丝玉管，间歌喉、时奏清音。
招张仲宗
陈与义（宋代）

北风日日吹茅屋，幽子朝朝只地炉。
客里赖诗增意气，老来唯懒是工夫。
空庭乔木无时事，残雪疏篱当画图。
亦有张侯能共此，焚香相待莫徐驱。
前巡幸歌（二首）
南元善（明代）

铁柱旌旗白昼悬，浔阳烟火上薰天。
羽书夜报鹰房里，骏马朝鸣虎帐前。
水乐洞
董嗣杲（宋代）

筑园裹寺接山椒，如此经营岂一朝。两洞倚云空锁钥，乱泉激一想箫韶。

树埋院落关门邃，石罨亭台栈路遥。白发聋僧扶旧额，金莲又长玉渊苗。
贺新郎 贺爱伯师纳姬
樊增祥（清代）

柳外星三五。绣帘前、娟娟月样，似人眉妩。十斛明珠连乾马，才可轻盈换与。

似解唱、微云词句。一点灵犀芳心透，是维摩、侧畔拈花女。

微笑处，散花雨。

莺年燕月休轻负。剪芳兰、玲珑结佩，小红辛苦。漫说藏春须金屋，留伴焦琴玉麈。

问贺监、乞湖归否。回首霞西波如镜，定何时、同听春江橹。

团扇曲，为伊度。
戏十九兄二首
杜范（宋代）

风流公子醉阳台，归路犹传笑语谐。
玉腕双扶争妩媚，不知失足在苍崖。
答李翊书
韩愈（唐代）

六月二十六日，愈白。李生足下：生之书辞甚高，而其问何下而生也。能如是，谁不欲告生以其道？道德之归也有日矣，况其外之文乎？抑愈所谓望孔子之门墙而不入于其宫者，焉足以知是且非邪？虽然，不可不为生言之。

生所谓“立言”者，是也；生所为者与所期者，甚似而几矣。抑不知生之志：蕲胜于人而取于人邪？将蕲至于古之立言者邪？蕲胜于人而取于人，则固胜于人而可取于人矣！将蕲至于古之立言者，则无望其速成，无诱于势利，养其根而俟其实，加其膏而希其光。根之茂者其实遂，膏之沃者其光晔。仁义之人，其言蔼如也。

抑又有难者。愈之所为，不自知其至犹未也；虽然，学之二十余年矣。始者，非三代两汉之书不敢观，非圣人之志不敢存。处若忘，行若遗，俨乎其若思，茫乎其若迷。当其取于心而注于手也，惟陈言之务去，戛戛乎其难哉！其观于人，不知其非笑之为非笑也。如是者亦有年，犹不改。然后识古书之正伪，与虽正而不至焉者，昭昭然白黑分矣，而务去之，乃徐有得也。当其取于心而注于手也，汩汩然来矣。其观于人也，笑之则以为喜，誉之则以为忧，以其犹有人之说者存也。如是者亦有年，然后浩乎其沛然矣。吾又惧其杂也，迎而距之，平心而察之，其皆醇也，然后肆焉。虽然，不可以不养也，行之乎仁义之途，游之乎诗书之源，无迷其途，无绝其源，终吾身而已矣。气，水也；言，浮物也。水大而物之浮者大小毕浮。气之与言犹是也，气盛则言之短长与声之高下者皆宜。

虽如是，其敢自谓几于成乎？虽几于成，其用于人也奚取焉？虽然，待用于人者，其肖于器邪？用与舍属诸人。君子则不然。处心有道，行己有方，用则施诸人，舍则传诸其徒，垂诸文而为后世法。如是者，其亦足乐乎？其无足乐也？

有志乎古者希矣，志乎古必遗乎今。吾诚乐而悲之。亟称其人，所以劝之，非敢褒其可褒而贬其可贬也。问于愈者多矣，念生之言不志乎利，聊相为言之。愈白。
题苏端明书乳泉赋后
尤煓（宋代）

万籁既寂，一气孔神。
吸彼沆瀣，沃此肺膺。
至阳之精，天一所生。
钦哉此词，展也大成。
以王通一所画小舟横截春江图为韩无咎寿
章甫（宋代）

江上春风花满树，春水才平旧痕处。
何人笑傲一扁舟，横截千波万波去。
王郎有句藏毫端，写出生绡半幅间。
明窗供我时展玩，仿佛罗带萦烟鬟。
缄题请寿黄华使，如公福禄川方至。
吾君愿治正思贤，舟楫期公济大川。
送刘漳倅 其二
林希逸（宋代）

南郡久闻非旧比，民贫甚矣吏奸深。凭熊正试活人手，展骥仍多及物心。

钳尾决无閒署字，支颐莫谩喜工吟。殷勤惜别庞眉老，洗耳溪边听好音。
点绛唇 客愁
周季琬（清代）

露滴清辉，惊禽摇动枝头月。败窗风咽，客思寒于雪。

吹落榆钱，为报芳春别。心如结，杜鹃啼彻。有泪都成血。
恭拟驾祀北郊
尹台（明代）

姬郊崇泰圻，汉畤尊汾阴。黄琮閟蠲飨，黝犊共副沈。

虔矣四望秩，昭哉列代钦。于皇御寰极，洽祀严冲襟。

辨方规丘泽，奠位侔高深。陶匏象始制，敔祝谐希音。

明禋协三五，颙观绝后今。良辰抚夏仲，浚虑惕时歆。

行卫戒宵跸，法从穆招愔。綵斿丽彫霭，璇盖轶浮祲。

缇城虎旅集，辇道龙旗森。群公罗墠壝，璆佩锵琅琳。

灵乐普众变，嘉纁荐耦琛。仰瞻祗后格，万舞娱欢湛。

怀柔遍方夏，胥怿来假忱。鸿贶敷九土，茂和渗六阴。

流润及川岳，渰泽瀰坟林。巨维干西北，镇柱隆东南。

永观翕宁化，于单敬祗心。
潮后
林石涧（宋代）

潮后菰蒋半带泥，隔林遥听午时鸡。
江天漠漠云帆远，野日荒荒春鸟啼。
石壁倒垂枯树老，沙田平接乱山低。
经行好处须摹取，收入诗囊付小奚。
句 其十二
韩驹（宋代）

止应独有江山秀，合自都无廊庙心。
又和感旧四首
刘克庄（宋代）

老马虺隤不服骖，累然病起泛溪南。
失侯我尚堪耘豆，出牧公方自种酣。
畏垒屡丰愧桑楚，汉喜虽小屈岑参。
新年闻说茅柴贱，陌上逢人各半酣。
惜花
袁昌祚（明代）

密雨疏枝各自开，为谁攀折鸟衔来。东风莫更吹狼藉，留取馀阴护绿苔。
戊戌元日潘景升兄弟偕诸词客邀余及洪子崖知县踏青真州东郊以云霞梅柳句为韵余得度字
袁宏道（明代）

一里一停帴，摇摇驻青雾。歌长牙扳温，酒响觥筹度。

雪尽露山身，沙平吞水步。涧冷涩春泉，芽香吐枯树。
太常引 奉寄（朱校云奉寄二字疑衍）参政李
王恽（元代）

王相，人来徵诗于予，因作此奉寄，时屯田泾阳规书财赋北平移镇入咸秦。说睿眷，更情亲。下手见经纶。道好个、中原老臣。万屯晓日，一鞭农事，泾水画中春。陆海尽藏珍。似只欠、封侯富民。
书闰师白莲堂
魏野（宋代）

野人禅客合相陪，渐老诗心亦共灰。
朱草阶前容不去，白莲常共喜频来。
地形各占幽深境，天产俱为散逸材。
犹恨东郊西寺远，闲门难并水边开。
及第后读书院咏物十首上礼部李侍郎
樊铸（唐代）

铸剑本来杀雠人，怀珠本来报国士。信知善恶皆相报，如何不肯树桃李。

物情翻覆难可论，莫言权势长头存。鼎食却为农桑子，布衣还启丞相门。

丈夫立身须自省，知祸知福如形影。乍可惠人一饭恩，不得唾人千里井。
拟蔡琰北归
罗见麟（明代）

寥落中郎后，残生窜殛馀。惊看南过雁，羞逐北旋车。

莫按胡奴伯，犹传魏主书。身名终莫赎，千载恨单于。
夏日
陆游（宋代）

苹生洲渚微风起，梅熟园林细雨来。
咫尺柴门常嬾出，不教拄杖损苍苔。
华亭百咏·西林
许尚（宋代）

林外初晴后，斜阳满芰荷。
频来指灵鹫，此去路无多。
哭侯生文中十首 其八
黄淳耀（明代）

詹尹拂龟曾再卜，令威化鹤已频游。刀亡利灭成何语，火续灯燋各自谋。
古诗 其三
汪畹玉（清代）

八月下严霜，万物倏已改。四时良易终，兰菊与谁采。

芳菲一朝尽，零落竟何待。
凤山道中遇风
杨二酉（清代）

巡方才入凤城东，出谷嘤鸣趁好风。数点香尘溪水外，万家烟火竹林中。

时来草上观新政，每憩棠阴识旧公。从此扶摇临海国，双旌遥指日初红。
忆秦娥 秋暮书怀
赵友兰（清代）

西风急。新愁都付寒蝉咽。寒蝉咽。一帘残月，半林黄叶。

画屏猩咽重帷隔。短篱丛菊来双蝶。来双蝶。香残酒冷，重阳时节。
蝉
丁谓（宋代）

齐女幽忧后，幽时兴咏中。
晓寒初饮露，夕燥正含风。
翼若裁绡薄，心如鼓橐空。
貂冠如见用，清白励王公。
一翦梅
程垓（宋代）

小会幽欢整及时。花也相宜。人也相宜。宝香未断烛光低。莫厌杯迟。莫恨欢迟。

夜渐深深漏渐稀。风已侵衣。露已沾衣。一杯重劝莫相违。何似休归。何自同归。
送唐大监
龚况（宋代）

东山相别又相逢，转觉衰颓一老翁。子约重来我方去，满庭黄叶正秋风。
次云楼上公韵五月十九日鱼池雅会
杨慎（明代）

环衢窈窕锦亭东，珍树留春缀糁红。
鸟度屏风青瘴里，鱼窥明镜碧澜中。
宾筵邺下诗篇盛，军次渔阳鼓角雄。
独有白头虚授简，梁园应愧长卿工。
赋得临阶危石诗
岑德润（魏晋）

当阶耸危石，殊状实难名。带山疑似兽，侵波或类鲸。

云峰临栋起，莲影入檐生。楚人终不识，徒自蕴连城。
偈颂十二首
释安永（宋代）

虎头带角人难措，石火电光休密布。
中兴天子展神锋，万象之中看独露。
送王龙阜给使广西宗藩二首 其一
沈鍊（明代）

离别自多感，况逢知己行。黄金耻为赠，白羽去何轻。

惜别芳樽满，临岐宝剑横。为君弹出塞，慷慨献平生。
偈颂七首
释亮（宋代）

今朝七十一月十五，光阴似箭岁将莫。
参禅学道如何，切忌守株而待兔。
若是金毛师子儿，翻身一掷无回互。
无回互。惊杀南山白额虎。
句
李迥（宋代）

揖客将军重，扬名御史尊。
侯君房
张方平（宋代）

爵位功名可自豪，青云志士岂而曹。一朝黄钺看看下，始愧狂奴故态高。
蝶恋花 题唐宫扑蝶图
屈大均（明代）

凤子翩翩纷似雪。画扇低飏，惊入深深叶。博得君王开笑靥。

闻香忽复穿裙褶。

秦女剩鸾颠倒绝。捉得黄须，腻粉教轻捻。收向镜奁成媚蝶。

承恩好待华清月。
过富池庙
袁说友（宋代）

祀典名称重，神灵远近闻。
陈牲共豕一，裹饭集乌群。
水旱忧民切，江山护国勤。
丹诚祷祠下，不敢事虚文。
庚申冬寿秋崖先生
吴龙翰（宋代）

瑞宿当年降世间，祁山深处著仙坛。
梅开冰壑珊瑚瘦，崖耸晴空碧玉寒。
清气胚成龟鹤相，丹田炼就虎龙蟠。
待教须鬓浑如雪，恰写耆英与世看。
晓登柏子冈回望金陵怀寄锺山泉禅师
贺铸（宋代）

晨征念王事，驽驾烦屡叱。
既陟崔嵬高，稍辞丛薄密。
乌牛沾宿露，白鸟明初日。
清川舴艋迟，绿岸浮图出。
缅怀秣陵游，曾缀秦淮繂。
曳舄白下门，供香金粟室。
得闻四句偈，如奉三尺律。
损益非所知，婚嫁行且毕。
庶几追老庞，薄暮徼万一。
誓将迁枳根，待变江南橘。
樗庵采荔二绝
刘克庄（宋代）

村叟相持捋白髭，羡侬健似去年时。
野儒枯槁无师授，传得单方服荔枝。
次韵陈道士和徐星韵见寄 其二
方一夔（宋代）

不将书剑奋穷边，药裹君臣酒圣贤。笑我文章全乏用，从渠心目两相怜。

参同颠倒长生诀，大衍推寻过去年。莫把诗狂压师服，兴来还解赋超然。
夜读达善烧痕漫抄次来韵奉谢
舒岳祥（宋代）

桓桓松柏岁寒知，白发相逢也自奇。
犹记小儒曾共勘，绝怜后自未全窥。
斯文定价何必我，自古趋名存者谁。
惟有立言差不朽，夫君此计未应痴。
礼佛照禅师塔
释梵琮（宋代）

忆得寻流日，重来走一遭。
跨门相见处，全不犯波涛。
和谢虚谷 其二
孙嵩（宋代）

穷愁幽思或成时，畦径荒芜失自治。秋气居然寒宋玉，土风犹尔操钟仪。

安能跛鳖从天马，正拟长松引菟丝。启以新篇新绳削，元和直至建安时。
郑顾道招赏瑞香
曾几（宋代）

山城底处不春风，未似留宾郑驿中。
家酿篘成玉池水，槛花移得锦薰笼。
已将故事来招我，不著新诗去恼公。
从此溪南溪北路，桃蹊一任雨繁红。
许家港夜泊
朱逵吉（清代）

模糊夜色辨柴关，泷急崎平又几湾。击鼓遥知村赛社，打钟近识寺藏山。

惊飞宿鸟渔镫里，絮语寒蛩草露间。指点荒芦残月上，弋阳塔影见孱颜。
羁燕四十馀日归兴殊切口占赋归 其三
汪梦斗（宋代）

士节陵夷久可怜，谓宜作气一时伸。恰求谔谔廷中辩，亦似厌厌泉下人。

身死首阳名不死，家贫陋巷道非贫。世推五运今何运，归去何如老海滨。
喜雨
姜特立（宋代）

昨宵榾榾车得喧，人情嗷嗷不得眠。
今朝一雨忽大足，人得车得俱寂然。
吁嗟血汗滴焦土，寸寸灌田亦良苦。
天工作用瞬息间，百顷平畴如翠羽。
须知造物心至公，远近高下皆一同。
岂唯吾里俱有岁，一凉到骨恩无穷国。
昊天昔道高难测，试听神龙驱霹雳。
尔农一饱不自知，为尔哦诗歌帝力。
新晴东园晚步二首
杨万里（宋代）

忙里清流也带尘，闲中底物不长新。
水将树影挥空帚，枫换秋容作好春。
自是不皈归便得，老来下笔笔如神。
莺花煎炒无虚日，贱相诚斋一老人。
葛仙行祠
郑玠（宋代）

身为俗吏趋行部，手艺名香祝有年。
五色雀飞庆荐祉，七星松古自通仙。
碧扇行
郑清之（宋代）

冰蚕吐丝青唾茸，天孙转机声隆隆。
帝象初裁新样月，苍然正色摩寒宫。
一朝飞随烈士手，九关自此无刚风。
乘鸾女与蒲葵翁，痴翁騃女谁为容。
吴刚斧头红玉篆，并州剪刀快如箭。
化工持此天然巧，古璧团团照君面。
长安四时生麴尘，马头摇曳春风转。
君不见醉李白，穷杜甫，
当时西游乘蹇驴。太清献赋动旒冕，
脱靴笑视将军奴。奇哉二子真坦率，
朝暮贳酒黄公垆。游盖飘云手遮日，
未省有扇如清夫。清夫扇子仅盈尺，
买断清风归啸庐。何物元规敢相污，
醉中祗恐李杜呼。我当吮笔如墨唤起文与可，
把君画入李折杜甫图。
燕走马少卿口号
李新（宋代）

冠盖相逢好驻鞍，况知北陆已迎寒。
诏归未觉尧天远，星应休辞蜀道难。
款听话言敦夙契，更催歌舞奉清欢。
殷勤莫惜通宵醉，归约松梢月影残。
国清愚谷禅师索更好堂诗
谢伋（宋代）

丹梯宁复倦扶筇，闻说青山又改容。
下界已同三绝寺，上方仍改妙高峰。
聊须小憩窗前榻，莫虑遥闻斋后钟。
脚力已穷犹应接，兹时目力更难供。
题海慧寺画水壁
释德葵（宋代）

君不见昔人十日画一水，摩挲洼窿随手起。
若非胸次吞江湖，安得波澜来笔底。
我来萧寺观奇踪，壁间隐隐腾蛟龙。
初疑乘风驭弱水，恍然坐我蓬莱宫。
又疑去年八月秋水溢，阴风袭人廊庑湿。
谁知画者巧通神，董羽至今羞死笔。
此水不是画，一水一水势相及。
对此融神坐终日，后人虽画画不出。
何如倒却毗陵华严壁，海慧北廊推第一。
一寸金 夜泊金沙城外有怀潘子南村兼示于吉人虞我武潘子逖诸子
陈维崧（清代）

樱笋江乡，小艇濛濛枕烟郭。正楝花风紧，远村寂寂，桃花浪决，斜塘漠漠。

客睡何曾著。橹声歇、閒愁顿作。空潭上、水笛风灯，添取城头戍楼角。

暗省当年，溪南诗老，曾经对床酌。更㡓斋一夕，红亭弦管，梵川十里，绿杨池阁。

风景何尝换，叹满目、酒垆非昨。如今只、雨打船窗，彻夜长索索。
废阁
郭祥正（宋代）

叠甓基犹在，排空阁已摧。燕愁寻旧栋，蚁蠹傍新苔。

月色閒圆缺，风声自去来。废兴何可问，劫火亦成灰。
晓发杉木
陈与义（宋代）

古泽春光淡，高林露气清。
纷纷世上事，寂寂水边行。
客子凋双鬓，田家自一生。
有诗还忘记，无酒却思倾。
上卿翁请修武侯庙，遗像缺落，时崔卿权夔州
杜甫（唐代）

大贤为政即多闻，刺史真符不必分。

尚有西郊诸葛庙，卧龙无首对江濆。
江南春
穆修（宋代）

杜若谿边待钓船，怨红伤翠助鹂鹃。
战回春事青蒲剑，买破韶光绿荇钱。
千嶂远围芳草国，一江晴浸断霞天。
未知多感多愁客，何处偷寻甕底眠。
冬日杂兴二首 其二
周晖（明代）

性偏难入俗，多病损闲心。云敛山光瘦，风攒落叶深。

过头九节杖，信手七弦琴。安得如颜阖，幽踪不可寻。
还家二日闻征西军马来人家俱避地寒食独酌有
黎廷瑞（宋代）

闭户云山转尽长，只消如许送清光。
一百六日柳边绿，五十三年头已霜。
赖有孤斟聊勃郁，惜无共语慰凄凉。
前时溪上行春处，想见家家避地忙。
自述
陆游（宋代）

意望天公本自廉，甘餐美睡偶容兼。
一生忧患如山重，此日安容抵蜜甜。
拙宦虽无齐虏舌，早归亦免楚人钳。
但余一味疏慵在，储药千斤未易砭。
游滁山二十咏 其十八 薄暮至蟠龙山绝顶漫望
郭之奇（明代）

蟠龙见首百峰收，神物依人出旷搜。日落春风鳞甲动，云归夜壑爪牙浮。
题师侍郎画四首 其四
胡俨（明代）

千山万壑冻无声，一棹夷犹溪上行。兴尽归来卿莫笑，多情何似不留情。
宿王家村 其三
王十朋（宋代）

王家又向此名村，只欠青山似左原。满眼黄茅仍白苇，荒芜疑是我田园。
寒夜观雪
范成大（宋代）

静极孤鸿响，寒疑万籁喑。
眼花灯下字，髭断雪中吟。
颇似偿前债，非关惜寸阴。
可怜蝴蝶梦，翩作蠹书蟫。
天香
危西麓（宋代）

迟日侵阶，和风入户，朱弦欲奏还倦。一幅鸾笺，五云飞下，赐予还家琴苑。音随指动，犹仿佛、虞薰再见。妙处谁能解心，和平自无哀怨。

猩罗帕封古洗，有龙涎、渗花千片。骤睹瑶台清品，眼明如电。爇白桐窗竹几，渐缕缕腾腾细成篆。就祝金闺，天长地远。
方园杂咏十二首 其二 牛羊坂
张羽（明代）

小坂平如掌，春深绿草肥。牛羊识家近，日夕自能归。
十月初六夜偶成
林希逸（宋代）

寒鸥归尽暮烟生，野草墙根络纬鸣。岭外斜河双派入，帘前新月半轮明。

厉阶莫甚董狐笔，避世宁随桀溺耕。尧舜不惊祇爱酒，痴人往往笑长庚。
友人楚孟德过余纵言及神仙余谓之无孟德谓之
司马光（宋代）

仙术有地终未知，眠看白发乱如丝。
何时得接浮丘袂，沧海横飞万余里。
十五日再登祝融峰用台字韵
林用中（宋代）

惆怅独徘徊，晴岚绕古台。
日从东海上，人自北山回。
峰老曾经雪，天寒不放梅。
野僧怜我倦，相观酒盈杯。
和曾楚山忆苍山韵五首 其一
萧立之（宋代）

诗来读罢亦伤神，惆怅两翁苍与芸。聚首当时惭我少，祗今一老独深云。
仲冬陪尹澜柱铨部陈元孝林叔吾入羚羊峡怀梁药亭先生
王隼（清代）

晴云散暮霞，落日万山赤。寒风峡中来，吹我江上楫。

峰势截长江，倒影竦双壁。溪声瘦老松，微波荡怪石。

俯疑坤轴崩，仰觉河汉窄。危磴人似猿，绝岸舟如叶。

叠巘结寒姿，岩断孤烟接。密林崖寺古，萝径垂石发。

枉渚鼋鼍骄，澹濧蛟龙沫。显昧理或然，神物含溟漠。

把酒对山公，探幽怀谢客。暌隔未移旬，寸心若积雪。

矧乃览山川，狂歌谁与发。欲寄山阿人，霜花岂堪折。
守睢阳作
张巡（唐代）

接战春来苦，孤城日渐危。
合围侔月晕，分守若鱼丽。
屡厌黄尘起，时将白羽挥。
裹疮犹出阵，饮血更登陴。
忠信应难敌，坚贞谅不移。
无人报天子，心计欲何施。
同杨仲礼和袁集贤上都诗十首 其八
柳贯（元代）

经游还绝塞，际遇复清朝。大暑无蒙绤，轻寒已御貂。

盘空齑屡荐，觞至酒频浇。贫病谙为客，何惭带减腰。
口占呈全完白四首
李邺嗣（明代）

先生七十健非常，好事频来索寿章。
但使岁餐园豆饱，人间何用“大还”方？
过马当祈风
黎廷瑞（宋代）

独倚危樯数过鸿，家山渺渺楚云东。
吟情不到滕王阁，只乞归帆一日风。
早发黄县雪中作
鄂容安（清代）

客馆镫残人不住，早行欲往蓬莱去。一天风雪正开门，大地茫茫看积素。

光摇银海无定波，青鸾白鹤失真路。千山万壑都不分，此中屹立惟枯树。

道旁石田无高低，茅檐覆尽填寒蹊。鱼龙冻合河面阔，几度不闻流水澌。

兆丰共喜盈尺瑞，早见普遍青与齐。更愿凭仗海风力，将雪吹送东山西。
和鲍守次韵林德祖十四首
傅察（宋代）

南宫三日仕非轻，湖海归来一草亭。
誉袭芝兰方冉冉，节高松柏独青青。
仁风已播袁宠扇，素尚行须毛玠屏。
岂待期年归报政，人占此地有台星。
玉汝从溧阳来辱李晦庵以诗问讯次韵寄答二首 其二
赵蕃（宋代）

有身真有累，无地亦无锥。遇事频三北，干时愧六奇。

自嗟寒若此，谁闵病而衰。已办穷秋去，宁馀几日思。
句
陈公举（宋代）

清晓蛙声引啼鴃，夕阳牛背立归鸦。
观铸剑
陈郁（宋代）

良铁曾收汉益州，规模因塑古吴钩。
炉安吉位分龙虎，火逸神光身斗牛。
入水淬锋疑电闪，临崖发刃有星池。
知君斩却楼兰了，戏袖青蛇住十洲。
景德寺饮会丘思同作述怀诗兼纪一席之事见约
苏颂（宋代）

濒江多胜宇，兹地更推高。
结友为文会，开樽较饮豪。
春华今始为，圣代况亲遭。
美景堪行乐，雄谈任叫号。
数家供法馔，百斝和春醪。
异味频登俎，良庖旋奏刀。
盘丰介象鱠，手马毕生螯。
极量觚并榼，忘形甖与槽。
怜君皆旷达，独我叹徒劳。
俗状区区外，刚肠渐渐熬。
壮心虽不屈，谗口亦奚逃。
感寓尝怀古，愁来几悼骚。
宦涂蜗闹角，世事蝟森毛。
自得犹千虑，谁能挫一毫。
无烦恶蝇点，须拟效龙韬。
暂适惟诗酒，难兼是燕敖。
纵欢忘倦厌，论契甚坚牢。
峻节凌修干，清风遏怒涛。
就贤知不倦，营道岂云叨。
此席今谁继，知音尽俊髦。
和曼叔昆阳城
韩维（宋代）

炎精灭无辉，贼莽伺天丛。
帝乘馀连起，一剑无所挟。
皇天相其怒，雷电助震叠。
寻邑百万师，破碎在俄霎。
开汉中兴基，其犹取诸箧。
千载滍水上，行人指遗堞。
威灵久不泯，如与耳目接。
至今古祠上，过者犹惴讋。
荆芜起寒色，尚想战血喋。
屋瓦无遗处，秋风卷黄叶。
寄张汝钦侍御
樊莹（明代）

夙昔寡所予，惟子独吾契。闻过辄相规，见善复相示。

迩来作离群，延颈日翘企。湘水只尺间，渺渺隔天际。

念子富英迈，持法忘顾忌。抗节激流俗，高名惬时议。

顾予驽钝姿，列官屡年岁。俛默守庸庸，兴言良独愧。

古人重交游，匪从在忘势。
偈颂五十一首
释道冲（宋代）

拄杖头边宇宙空，去留千圣觅无踪。
直饶未举知端的，犹隔白云千万重。
饯竹所叔赴庆元征官和韵
何梦桂（宋代）

正好山中赋草堂，老龙谁唤起南阳。
青衫华发剑三尺，白犬丹难酒一觞。
尘世功名蕉下鹿，半生爵禄梦中羊。
年来处处波涛险，莫趁风帆上海艎。